ไมเนอร์ ซื้อกิจการ Bonchon 2 พันล้าน
เมื่อชั่วโมงที่ผ่านมา มีข่าวใหญ่สะเทือนวงการธุรกิจอาหารอีกแล้ว บริษัท ไมเนอร์ อินเตอร์เนชั่นแนล หรือ MINT ได้ประกาศเข้าซื้อ “Bonchon” ร้านไก่ทอดสไตล์เกาหลีชื่อดัง ในสัดส่วน 100% คิดเป็นมูลค่า 2,000 ล้านบาท  ซึ่งก่อนหน้าก็มีข่าวการซื้อธุรกิจอาหารจากบริษัทยักษ์ใหญ่  เช่น เอ็มเค เข้าซื้อ แหลมเจริญซีฟู้ด มูลค่า 2,060 ล้านบาท กลุ่มสิงห์ เข้าซื้อ ซานตา เฟ่ สเต็ก มูลค่าประมาณ 1,500 ล้านบาท
18 พ.ย. 2562

ไมเนอร์ ซื้อกิจการ Bonchon 2 พันล้าน /โดย ลงทุนแมน
เมื่อชั่วโมงที่ผ่านมา มีข่าวใหญ่สะเทือนวงการธุรกิจอาหารอีกแล้ว
บริษัท ไมเนอร์ อินเตอร์เนชั่นแนล หรือ MINT ได้ประกาศเข้าซื้อ “Bonchon”
ร้านไก่ทอดสไตล์เกาหลีชื่อดัง ในสัดส่วน 100% คิดเป็นมูลค่า 2,000 ล้านบาท
ซึ่งก่อนหน้าก็มีข่าวการซื้อธุรกิจอาหารจากบริษัทยักษ์ใหญ่
เช่น เอ็มเค เข้าซื้อ แหลมเจริญซีฟู้ด มูลค่า 2,060 ล้านบาท
กลุ่มสิงห์ เข้าซื้อ ซานตา เฟ่ สเต็ก มูลค่าประมาณ 1,500 ล้านบาท
แล้วดีลของ Bonchon ที่ไมเนอร์ซื้อ แพง หรือ ถูก?
ลงทุนแมนจะเล่าให้ฟัง
┏━━━━━━━━━━━━┓
หลายบทความของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
┗━━━━━━━━━━━━┛
ปีนี้ถือได้ว่าเป็นปีแห่งการชอปปิงธุรกิจร้านอาหารของบริษัทยักษ์ใหญ่กันเลยทีเดียว
ส่วนเหตุผลในการซื้อกิจการของบรรดาบริษัทใหญ่ ก็เหมือนกันคือ
เพื่อกระจายความเสี่ยงทางธุรกิจ และสำหรับทางไมเนอร์เองก็เช่นกัน
ตอนนี้ ไมเนอร์ มีเชนร้านอาหารในเครือ ได้แก่ ซิซซ์เล่อร์, เดอะ พิซซ่า คอมปะนี, เบอร์เกอร์คิง, สเวนเซ่นส์, แดรี่ควีน, เดอะ คอฟฟี่ คลับ, เบนิฮานา, ไทย เอ็กซ์เพรส, ริเวอร์ไซด์ กริลล์ ฟิช, เบซิล
การได้ Bonchon เข้ามาในบริษัท ก็น่าจะเป็นอีกแบรนด์ที่ไมเนอร์จะนำไปขยายสาขาตามช่องทางของตนเองที่มีอยู่
โดยตอนนี้สัดส่วนรายได้จากธุรกิจอาหารของไมเนอร์คิดเป็น 28% ของรายได้ทั้งหมด นอกนั้นจะเป็นรายได้จากกิจการโรงแรมและอื่นๆ
จากข้อมูลที่ไมเนอร์ แจ้งต่อตลาดหลักทรัพย์เมื่อเช้านี้
การซื้อกิจการ Bonchon จะเป็นการลงทุนจากบริษัท ไมเนอร์ ฟู้ด โฮลดิ้ง จำกัด ซึ่งจัดตั้งโดย เดอะ ไมเนอร์ ฟู้ด กรุ๊ป จํากัด (มหาชน) เพื่อลงทุนใน บริษัท ชิคเก้น ไทม์ จํากัด 100% โดยเงินทุนที่ทาง ไมเนอร์ ใช้สำหรับซื้อกิจการครั้งนี้ จะมาจากการกู้ยืมธนาคาร
อย่างไรก็ตาม เมื่อตรวจสอบดูพบว่า บริษัท ชิคเก้น ไทม์ จํากัด เพิ่งถูกจัดตั้งขึ้นเมื่อปีที่แล้ว
โดยก่อนหน้านี้ เจ้าของบอนชอนคือ บริษัท มาชิสโสะ จำกัด ซึ่งได้เลิกกิจการแล้วในช่วงเวลาเดียวกัน
ดังนั้นหากจะดูผลประกอบการของบอนชอน
จึงอาจต้องนำรายได้และกำไรของ บริษัท มาชิสโสะ จำกัด และ ชิคเก้น ไทม์ จำกัด มารวมกัน
ปี 2559 รายได้ 984 ล้านบาท กำไร 312 ล้านบาท
ปี 2560 รายได้ 1,131 ล้านบาท กำไร 313 ล้านบาท
ปี 2561 รายได้ 1,351 ล้านบาท กำไร 352 ล้านบาท
เห็นได้ว่าธุรกิจมีการเติบโตขึ้นเรื่อยๆ
ธุรกิจ Bonchon เป็นธุรกิจอาหารที่มีอัตรากำไรสุทธิที่ดีมากเมื่อเทียบกับร้านอาหารทั่วไป
โดยปี 2561 คิดเป็นอัตรากำไรสุทธิที่ 26%
เมื่อเทียบกับ เอ็มเค ที่ 15% และ อาฟเตอร์ ยูที่ 17%
แต่นอกจากตัวธุรกิจที่ดีแล้ว ราคาที่ต้องจ่าย ก็ถือเป็นปัจจัยสำคัญในการลงทุน
แล้วราคา 2 พันล้านบาทที่ไมเนอร์จ่าย แพงหรือถูก?
ถ้าการซื้อกิจการในครั้งนี้ได้สัดส่วน 100% ในกิจการ Bonchon และได้กำไร 352 ล้านบาทต่อปีตามในงบการเงิน ตอบโดยเบื้องต้นคือ ถูกมาก แต่ต้องดูเงื่อนไขอื่นเพิ่มเติม
ยกตัวอย่างให้เห็นภาพง่ายๆ เราจ่ายเงินไป 2,000 ล้านบาท
ถ้ากิจการทำกำไรเท่านี้ไปตลอด
ใช้เวลา 6 ปี ก็คืนทุนเงินที่จ่ายไป ซึ่งเลขนี้เรียกกันว่า P/E (Price to Earning Ratio)
ซึ่งโดยปกติแล้วถ้าบริษัทเชนร้านอาหาร ที่จดทะเบียนในตลาดหลักทรัพย์จะซื้อขายกันในราคา P/E สูง
ด้วยกำไรของ Bonchon กิจการนี้อาจมีมูลค่าเป็นหมื่นล้านบาทถ้าอยู่ในตลาดหลักทรัพย์
ลองมาดูธุรกิจอาหารที่อยู่ในตลาดหลักทรัพย์
บริษัท อาฟเตอร์ ยู จำกัด (มหาชน) หรือ AU
ปี 2561 รายได้ 881 ล้านบาท กำไร 147 ล้านบาท
มูลค่าบริษัท 9,624 ล้านบาท P/E 40.73
บริษัท เอส แอนด์ พี ซินดิเคท จำกัด (มหาชน) หรือ SNP
ปี 2561 รายได้ 7,710 ล้านบาท กำไร 400 ล้านบาท
มูลค่าบริษัท 7,601 ล้านบาท P/E 22.24
บริษัท เอ็มเค เรสโตรองต์ กรุ๊ป จำกัด (มหาชน) หรือ M
ปี 2561 รายได้ 17,234 ล้านบาท กำไร 2,574 ล้านบาท
มูลค่าบริษัท 66,993 ล้านบาท P/E 26.23
แล้ว Bonchon ถ้าอยู่ในตลาดหลักทรัพย์จะมีมูลค่าเท่าไร?
ถ้าให้ Bonchon P/E เท่า อาฟเตอร์ ยู ที่ P/E 40.73 เท่า
จะมีมูลค่า 14,337 ล้านบาท
ถ้าให้ Bonchon P/E เท่า เอส แอนด์ พี ที่ P/E 22.24 เท่า
จะมีมูลค่า 7,828 ล้านบาท
บางท่านอาจบอกว่า Bonchon ยังอยู่นอกตลาดหลักทรัพย์อยู่จึงต้องมีส่วนลดมูลค่าบ้าง
ต่อให้ลดลง 20% จากราคา P/E ของ เอส แอนด์ พี ก็ยังมีมูลค่า 6,262 ล้านบาท
สรุปแล้วถ้าไมเนอร์จ่ายเงิน 2,000 ล้านบาทเพื่อได้กิจการ 100% ของ Bonchon และสามารถรักษากำไรได้เท่าเดิม ไมเนอร์จะซื้อกิจการได้ถูกกว่าที่เป็นจริง 3-7 เท่า
เรื่องนี้ก็น่าสงสัยว่าทำไมเจ้าของ Bonchon ไม่รอ IPO เข้าตลาดหลักทรัพย์ เพื่อได้มูลค่ากิจการมากกว่าที่เป็นอยู่ 3-7 เท่า หรือถ้าอยากได้เงินก้อน ก็สามารถ IPO ไปก่อนแล้วจ่ายเงินปันผลหนักๆจากกำไรสะสมก็ได้
สำหรับตัวไมเนอร์เองการลงทุน 2,000 ล้านบาทในครั้งนี้
จะได้คืนมาปีละ 352 ล้านบาท หรือปีละ 17.6%
ด้วยต้นทุนทางการเงินของไมเนอร์ที่ออกหุ้นกู้ล่าสุด ต้องจ่ายดอกเบี้ยประมาณ 2%-4%
ไมเนอร์กู้เงินที่ดอกเบี้ย 2%-4% มาซื้อกิจการที่ให้ผลตอบแทนปีละ 17.6% ใครๆก็คงบอกว่าเป็นดีลที่ดี
แต่อย่างไรก็ตามจากข่าวล่าสุดไมเนอร์จะได้กิจการทั้งหมด Bonchon ของสาขาเดิม และต้องไปเจรจากับเจ้าของสิทธิ์แฟรนไชส์หลักในการขยายธุรกิจสาขา Bonchon ทั่วประเทศต่อไป ซึ่งก็ต้องดูว่าค่าแฟรนไชส์ในการขยายสาขาใหม่ที่เจรจากันจะมากน้อยแค่ไหน
ดีลนี้จึงเป็นกรณีศึกษาที่น่าสนใจว่าในบางครั้งการซื้อกิจการคนอื่นก็น่าสนใจไม่แพ้ในการทำด้วยตัวเอง
และสำหรับไมเนอร์แล้ว สิ่งที่ไมเนอร์ต้องทำคือการปรับตัวให้เข้ากับสถานการณ์ในปัจจุบัน
โดยการเข้าซื้อแบรนด์ต่างๆเข้ามาเสริมในพอร์ตร้านอาหารของตนเองให้แข็งแกร่ง..
----------------------
หลายบทความของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
----------------------
References
-ตลาดหลักทรัพย์แห่งประเทศไทย
-รายงานประจำปี 2018 บริษัท ไมเนอร์ อินเตอร์เนชั่นแนล จำกัด (มหาชน)